AaB mangler en midterforsvarer, og Thomas Bælum mangler en klub

Når Danny Califf efter denne sæson forlader AaB og tager til FC Midtjylland, efterlader han sig et hul i midterforsvaret hos det nordjyske tophold. Det hul kan blive lukket med en gammel kending. Den 29-årige ex-AaB'er står nemlig uden kontrakt efter sommerferien. Det er Thomas Bælum selv, der af personlige årsager har valgt ikke at forlænge med sin nuværende arbejdsgiver, hollandske Willem II. Det skriver bold.dk. En ting taler dog imod Bælums retur til SAS-ligaen; først næste år vil han kunne udnytte forskerskatteordningen og dermed slippe billigere i skat herhjemme. Thomas Bælum spillede 220 kampe for AaB, før han rejste til MSV Duisburg i 2003.